7. ΑΝΑΓΚ. ΥΠ. ΕΞΩΤΕΡΙΚΩΝ της 29 Ιαν./4 Φεβρ. 1976 (ΦΕΚ Α΄ 20) Περί ενάρξεως ισχύος της Συμβάσεως περί συστάσεως Παγκοσμίου Οργανώσεως προστασίας της ιδιοκτησίας επί των έργων της διανοίας υπογραφείσης εν Στοκχόλμη την 14ην Ιουλ. 1967 και Πράξεων των Παρισίων της Συμβάσεως της Βέρνης (24 Ιουλ. 1971). Το Υπουργείον Εξωτερικών ανακοινοί ότι την 4ην Δεκ. 1975 κατετέθησαν παρά τω Γενικώ Διευθυντή της Διεθνούς Οργανώσεως Πνευματικής Ιδιοκτησίας (ΟΜΡΙ), τα έγγραφα προσχωρήσεως της Ελλάδος εις την εν Στοκχόλμη την 14ην Ιουλ. 1967 υπογραφείσαν Διεθνή Σύμβασιν περί συστάσεως Παγκοσμίου Οργανισμού Πνευματικής Ιδιοκτησίας και εις τας υπό της Διπλωματικής Διασκέψεως δια την αναθεώρησιν της Συμβάσεως της Βέρνης υπογραφείσας την 24ην Ιουλ. 1971 Πράξεις. Η ως άνω Σύμβασις και Πράξεις κυρωθείσαι δια του υπ’ αριθ. 100 Νόμου της 1ης Αυγ. 1975, δημοσιευθέντος εις το υπ’ αριθ. 162 φύλλον της Εφημερίδος της Κυβερνήσεως, τεύχ. Α΄ της 1ης Αυγ. 1975, θα τεθούν εν ισχύϊ η μεν Σύμβασις συμφώνως τη παρ. 2 του άρθρ. 15 αυτής, τρεις μήνας μετά την ημερομηνίαν της καταθέσεως του εγγράφου προσχωρήσεως ήτοι την 4ην Μαρτ. 1976, αι δε Πράξεις των Παρισίων, συμφώνως ταις παρ. 2/γ και 3 του άρθρ. 28 αυτής, τρεις μήνας μετά την ημερομηνίαν της υπό του Γενικού Διευθυντού γνωστοποιήσεως της καταθέσεως του εγγράφου προσχωρήσεως, ήτοι την 8ην Μαρτ. 1976. 